Rakel Seweriin

Rakel Seweriin (1906–1995) var en Arbeiderparti-politiker fra Oslo. Hun var sosialminister i 2 år 1953–55 (og med det en av de første kvinnelige statsrådene i Norge), og stortingsrepresentant i seks perioder fra 1945 til 1969.

 Liv og virke 
Hun vokste opp på Eidsfoss, hvor faren var stasjonsmester og mora drev hotell.Rakel Seweriin (1906-1995); Vestfoldmuseene; Digitalt museum Hun tok artium i 1926, og deretter utdanning som stenograf. Hun arbeidet som stenograf i Oslo 1929-1942 og som stenograf for Forsvarets Overkommando i London 1942-1945. Under felttoget i Norge i 1940 deltok hun som sykepleier ved Infanteriregiment nr.4 (IR 4) i kampene i Gausdal.  Hun var også en av initiativtagerne til utgivelsen av den illegale avisen Fri Fagbevegelse i 1940. I 1945 fikk hun jobb som sekretær i AUF, men ble samme høst valgt inn på Stortinget.

Hun engasjerte seg politisk fra 1929, og var nestformann i AUF 1937-1946. Hun satt i Oslo bystyre 1937–40 og 1945. Hun var leder av Arbeiderpartiets kvinnesekretariat 1953–63; samtidig var hun medlem av Aps sentralstyre. På Stortinget var hun leder av Sosialkomiteen 1950–53.

Fra november 1953 til januar 1955 var hun statsråd og sjef for Sosial- og helsedepartementet i Oscar Torps regjering, og fra januar til 1. august 1955 hadde hun den samme posisjonen i Einar Gerhardsens tredje regjering.

Kronprinsesse Märtha tok sammen med Claudia Olsen, Rakel Seweriin og statsminister Einar Gerhardsen initiativet til totalforsvarsorganisasjonen Kvinners Frivillige Beredskap som ble stiftet 9. april 1951. Seweriin var nestleder her 1951–61. Fra 1972 til 1973 var hun formann i Oslo Arbeidersamfunn. Hun var styreformann i Landslaget for språklig samling 1963–71.

Hun giftet seg i 1937 med legen Alf Seweriin. I hennes hjembygd Eidsfoss, Holmestrand, finnes Rakel Seweriins vei.

 Referanser 

 Eksterne lenker 

  Bilder av Rakel Seweriin; oslobilder.no

Kategori:Felttoget i Norge under andre verdenskrig
Kategori:Norske sosialministre
Kategori:Ap-statsråder
Kategori:Statsråder i Regjeringen Torp
Kategori:Statsråder i Regjeringen Gerhardsen III
Kategori:Norske statsråder etter 1945
Kategori:Stortingsrepresentanter fra Ap
Kategori:Stortingsrepresentanter for Oslo
Kategori:Stortingsrepresentanter 1945–1949
Kategori:Stortingsrepresentanter 1950–1953
Kategori:Stortingsrepresentanter 1954–1957
Kategori:Stortingsrepresentanter 1958–1961
Kategori:Stortingsrepresentanter 1961–1965
Kategori:Stortingsrepresentanter 1965–1969
Kategori:Personer fra tidligere Hof kommune